SL Uradni list Evropske unije C 238/6

Izvleček sklepa v zvezi z banko Byr Savings Bank v skladu z Direktivo 2001/24/ES Evropskega parlamenta in Sveta o reorganizaciji in prenehanju kreditnih institucij

2010/C 238/03

Vabilo za vložitev terjatve

Finančni nadzorni organ (FME) na Islandiji je 22. aprila 2010 oblikoval začasni odbor za banko Byr Savings Bank, reg. št. 610269-2229, Borgartuni 18, 105 Reykjavik, Islandija, ob sklicevanju na člen 100 Zakona št. 161/2002 o Finančnih institucijah in člen 4 Zakona št. 44/2009 o spremembi Zakona št. 161/2002. Vloga začasnega odbora se je zaključila 2. julija 2010, ko je Okrožno sodišče Reykjavik imenovalo likvidacijski odbor za banko Byr Savings Bank, ob sklicevanju na odstavek 4 člena 101 Zakona št. 161/2002 in člen 5 Zakona št. 44/2009. Ena od nalog likvidacijskega odbora je nadzorovati obdelavo terjatev do banke med postopkom likvidacije.

V skladu z odstavkom 5 člena 101 Zakona št. 161/2002 in členom 5 Zakona št. 44/2009 je bil referenčni datum za postopek likvidacije 16. junij 2009, vendar je na ta datum FME prvič uradno obvestil banko, da je njen kapitalski delež pod zahtevanim najmanjšim, določenim v členu 84 Zakona št. 161/2002 in odstavku 4 člena 86. Datum za začetek obdelave terjatev je bil 2. julij 2010, določen pa je bil na podlagi datuma, na katerega je Okrožno sodišče Reykjavik imenovalo likvidacijski odbor v skladu z odstavkom 3 člena 102 Zakona št. 161/2002 in opombo 2 k odstavku 3 člena 6 Zakona št. 44/2009.

Vse stranke, ki od Byr Savings Bank terjajo poplačilo dolgov ali izpolnitev drugih pravic, se s tem pozivajo k vložitvi pisnih terjatev pri likvidacijskem odboru banke v treh mesecih od prve objave tega obvestila 13. julija 2010 v uradnem listu Islandije (Icelandic Law and Ministerial Gazette). Terjatve se pri likvidacijskem odboru banke vložijo v predpisanem roku in morajo biti skladne z navodili iz drugega in tretjega odstavka člena 117 Zakona št. 21/1991 o stečaju.

Terjatve se pošljejo na naslov:

Slitastjorn Byr Sparisjods (The Winding-up Committee of Byr Savings Bank) Borgartuni 18 105 Reykjavik ICELAND

V skladu z zgoraj navedenimi določbami morajo upniki navesti znesek terjatev po posameznih postavkah, kakršen je bil 2. julija 2010.

Terjatve v tujih valutah je treba vložiti v zadevni valuti. Upniki iz države članice Evropskega gospodarskega prostora ali Evropskega združenja za prosto trgovino lahko vložijo terjatve v jeziku zadevne države. Takšnim terjatvam mora biti priložen prevod v islandščino. Terjatve se lahko vložijo tudi v angleščini brez prevoda v islandščino. Drugi upniki lahko vložijo svoje terjatve v islandščini ali angleščini.

Če terjatev ni vložena v zgoraj navedenem roku, se šteje terjatev do Byr Savings Bank za nično in neveljavno v skladu s členom 118 zakona št. 21/1991, razen kjer veljajo izjeme iz pododstavkov 1–6 zadevnega člena.

Šteje se, da se upnik z vložitvijo terjatve odpoveduje pravici do zaupnosti (bančne tajnosti) za zadevno terjatev.

Sestanek upnikov bo v sredo, 17. novembra 2010 ob 15.00 v hotelu Grand Hotel, na naslovu Sigtuni 38, 105 Reykjavik, Islandija. Sestanka se lahko udeleži vsaka stranka, ki je vložila terjatev do banke. Sestanek bo posvečen razpravi o seznamu vloženih terjatev in o stališču likvidacijskega odbora o priznanju vloženih terjatev, če bo takrat na voljo. Seznam vloženih terjatev bo dostopen strankam, ki so vložile terjatve, vsaj en teden pred navedenim sestankom.

Dodatne informacije o vložitvi in obravnavi terjatev bodo na voljo na spletni strani banke: http://www.byr.is/winding-up, zahtevke za take informacije pa lahko pošljete tudi na e-naslov: slitastjorn@byr.is

Likvidacijski odbor upnike prosi, naj ob vložitvi terjatve pošljejo svoj e-naslov ali e-naslov svojega zastopnika ter naj navedejo podatke o svojem bančnem računu, da omogočijo morebitno izplačilo.